**Informatīvais ziņojums**

 **„Par Latvijas Republikas nacionālajām pozīcijām par**

**Eiropas Savienības Izglītības, jaunatnes, kultūras un sporta ministru padomes**

**2019. gada 22.-23. maija sanāksmē izskatāmajiem jautājumiem**

**Kultūras ministrijas kompetencē”**

**I Ministru padomes sanāksmes darba kārtība**

2019. gada 22. un 23. maijā notiks Eiropas Savienības (turpmāk – ES) Izglītības, jaunatnes, kultūras un sporta ministru padome, kurā tiks izskatīti šādi Kultūras ministrijas kompetencē esoši jautājumi.

1. **Padomes secinājumu projekts par jaunām radošām paaudzēm –** *Apstiprināšana*

Padomes secinājumu projekts pievērš uzmanību jaunās paaudzes potenciālam un izaicinājumiem, ar ko jaunieši un bērni saskaras, un rekomendē pasākumus, kas dalībvalstīm un Eiropas Komisijai (turpmāk – Komisija) būtu īstenojami kultūras un radošajās nozarēs, lai tos risinātu. Padomes secinājumi paredz, ka nākotnes politikas būtiskai daļai ir jābūt jauniešu iesaistīšanai un jauniešu vajadzību uzklausīšanai. Jauniešiem ir vajadzīgas jaunas prasmes, lai pielāgotos tādiem izaicinājumiem kā bezdarbs, sociālā atstumtība, migrācija un jauno tehnoloģiju izmantošana, un šai kontekstā arvien nepieciešamākas kļūst mākslinieciskās un radošās prasmes, kam ir būtiska loma inovāciju attīstīšanā. Secinājumu projektā uzsvērta kultūras un izglītības, kā arī jaunatnes darba loma radošuma attīstīšanā, kā arī pausts, ka ir vajadzīga stratēģiska pieeja jauniešu līdzdalībai kultūrā. Viscaur secinājumu projekta tekstā uzsvērts, ka jauniešiem jānodrošina iespējas, gan kā kultūras satura patērētājiem, gan radītājiem. Turklāt jāveicina gan prasmes, kas palīdz iekļauties darba tirgū, gan uzsākt uzņēmējdarbību radošajās industrijās.

Secinājumos ir nosauktas piecas prioritātes: (1) veicināt labāku bērnu un jauniešu pieeju kultūrai, kā arī sekmēt piedalīšanos, (2) stiprināt starpsektoru sadarbību, koncentrējoties uz sinerģijām starp kultūru un izglītību, (3) veicināt jauniešu uzņēmējdarbību kultūras un radošajos sektoros, (4) atbalstīt jaunu talantu veidošanos, (5) sekmēt digitālās prasmes un medijpratību.

Latvijas nostāja:

Latvija atbalsta Padomes secinājumu apstiprināšanu2019. gada 23. maija Padomes sanāksmē, jo tajos iekļautie rīcības virzieni un pasākumi atbilst un papildina Latvijas politikas plānošanos dokumentos atspoguļoto, radot sinerģiju un papildinātību starp ES un nacionālām darbībām kultūras un radošā sektora, jaunatnes politikas un izglītības jautājumos.

1. **Padomes secinājumu projekts par Eiropas audiovizuālo darbu pārrobežu aprites veicināšanu ar uzsvaru uz kopražojumiem -** *Apstiprināšana*

Padomes secinājumu projekts pievēršas izaicinājumiem un iespējām, kā uzlabot Eiropas audiovizuālo darbu apriti, ņemot vērā digitālo tehnoloģiju attīstību un izmaiņas skatītāju ieradumos. Secinājumu projekta A. daļā ir nosaukti pasākumi, kas varētu tiešā veidā sekmēt Eiropas audiovizuālo darbu kopražojumus, bet dokumenta B. daļa ir par kopražojumu veicinošas ekosistēmas attīstīšanu.

Latvijas nostāja:

Latvija atbalsta Padomes secinājumu apstiprināšanu,jo tajā apkopoti pasākumi, kuriem turpmāk būtu jāsekmē kopražojumi ES dalībvalstu starpā. Kopražojumiem ir liela nozīme gan Latvijas kino industrijas starptautiskā potenciāla novērtēšanai, gan arī investīciju piesaistei filmu projektiem un Latvijas valsts ekonomikai kopumā. Kopražojuma statuss ļaus Latvijas filmām pretendēt gan uz lielāku finansējumu, gan arī paplašinās filmas auditoriju.

Latvija atzinīgi vērtē, ka Padomes secinājumi atspoguļo vairākus Latvijai svarīgus priekšlikumus. It īpaši: aicinājums ES dalībvalstīm un Komisijai izpētīt iespējas iekļaut filmu pratības mācības skolu programmās, kas palīdzētu novērst vienu no būtiskākajām problēmām, kas ir izpratnes trūkums par Eiropas kino specifiku, salīdzinot, piemēram, ar, tā saukto, Holivudas kino.

1. **„Dezinformācijas novēršana un ES pilsoņu uzticības atjaunošana plašsaziņas līdzekļos”** – *Politikas debates*

Rumānijas prezidentūra dezinformāciju ir izvirzījusi kā vienu no savām prioritātēm. Šī tēma ir skatīta vairākos ES Padomes formātos (Vispārējo lietu, Ārlietu, Tieslietu un Iekšlietu ministru padomēs) ar mērķi identificēt koordinētu un ātru atbildi uz jaunajiem izaicinājumiem, īpaši Eiropas vēlēšanu kontekstā, kas ir aktualizējis nepieciešamību nodrošināt ES demokrātisko procesu un vērtību integritāti.

Plānotās diskusijas ES Izglītības, jaunatnes, kultūras un sporta ministru padomē sniegs ieguldījumu ziņojuma sagatavošanā par dezinformācijas gūtajām mācībām, kuru Rumānijas prezidentūra izstrādā sadarbībā ar Komisiju un ES Augsto pārstāvi ārlietās un drošības politikas jautājumos, gatavojoties jūnija Eiropadomei. Audiovizuālajai nozarei ir būtiska loma, lai palīdzētu novērst dezinformāciju, nodrošinot kvalitatīvus audiovizuālos mediju pakalpojumus, ES pilsoņu pieeju daudzveidīgai un uzticamai informācijai, atjaunojot viņu uzticību plašsaziņas līdzekļiem.

Kopš Austrijas prezidentūras organizētajām ministru diskusijām ES līmenī veikti vairāki pasākumi. 2018.gada decembrī publicēts ES Ārējās darbības dienesta un Eiropas Komisijas kopīgais ziņojums “Rīcības plāns dezinformācijas apkarošanai”[[1]](#footnote-1), kura pamatā ir četri pīlāri: atklāšanas un analīzes uzlabošana, koordinētu un vienotu reakciju stiprināšana, privātā sektora (tiešsaistes platformu un industrijas) mobilizēšana,, kā arī izpratnes veicināšana un sabiedrības noturības uzlabošana. Tā kā par kultūru un audiovizuālo jomu atbildīgo ministru diskusijas notiks pirmajā Eiropas Parlamenta vēlēšanu dienā, Prezidentūras diskusiju materiālā sniegts pārskats par sasniegtajiem rezultātiem un identificēta iespējamā turpmākā rīcība.

Pirmkārt, lai mobilizētu industriju, kā daļa no Rīcības plāna tika izveidots Rīcības kodekss[[2]](#footnote-2). Vairākas sociālās platformas (*Google, Facebook un Twitter*), kas ir šī kodeksa parakstītāji, jau ir iesniegušas pirmos ziņojumus par progresu kodeksa īstenošanā. Saskaņā ar Komisijas pausto šīs sociālās platformas ir veikušas nozīmīgus soļus: dezinformācijas piegādāju demonetizāciju, cīņu pret botiem, politisko reklāmu marķēšanu un medijpratības iniciatīvas. Vienlaikus sadarbība jāuzlabo attiecībā uz metodoloģiju un datu apmaiņu par viltus kontiem, kas ļautu trešo pušu ekspertiem un faktu pārbaudītājiem veikt neatkarīgu izvērtējumu.

Kā nākamais solis 2019. gada beigās ar Eiropas audiovizuālo mediju pakalpojumu regulatoru grupas (*ERGA*) palīdzību tiks veikts divpadsmit mēnešu perioda izvērtējums, pēc kura secinās, kādi pasākumi tālāk būtu veicami, t.sk. reglamentējoši.

Šobrīd tiek veidots Eiropas faktu pārbaudītāju tīkls, kura izveidošanu paredzēja Rīcības kodekss un Komisijas paziņojums “Vēršanās pret dezinformāciju tiešsaistē: Eiropas pieeja”[[3]](#footnote-3). Pirmais solis ir Dezinformācijas un sociālo plašsaziņas līdzekļu analīzes sociālā observatorija SOMA izveide. Šī observatorija atbalsta dažādus faktu pārbaudītāju projektus un organizācijas, nodrošinot noderīgu infrastruktūru un apvienojot pētniekus, lai sadarbotos kopīgos projektos, veidojot daudznozaru komandas. Otrais solis – izveidot drošu tiešsaistes Eiropas dezinformācijas platformu, kur darbotos daudznozaru komandas un kas piedāvātu pārrobežu datu vākšanu, analīzes rīkus un piekļuvi ES mēroga datiem. Šīs platformas finansēšanai tiks atvēlēti 2,5 miljoni *euro* no Eiropas infrastruktūras savienošanas instrumenta (CEF). ES dalībvalstis tiks aicinātas atbalstīt šādas daudznozaru komandas, kas nodrošinās zināšanas par nacionālo vidi.

Vēl viens svarīgs elements ES līmenī ir medijpratības nostiprināšana, lai stiprinātu pilsoņu kritisko domāšanu un ļautu viņiem pieņemt informētus lēmumu digitālajā laikmetā. Būtisks elements šajā sakarā ir pārskatītā Audiovizuālo mediju pakalpojumu direktīva[[4]](#footnote-4) (*Eiropas Parlamenta un Padomes Direktīva (ES) 2018/1808, ar ko groza Direktīvu 2010/13 / ES*). Tajā pirmo reizi ir ietverta prasība, ka dalībvalstīm ir jāveicina medijpratība un jāveic attiecīgi pasākumi šo prasmju stiprināšanai sabiedrībā. Svarīgu lomu labās prakses atklāšanā, dokumentēšanā un izplatīšanā medijpratības jomā ieņem Eiropas Komisijas Medijpratības ekspertu grupa, kas veicina sinerģiju starp ES politiku šajos jautājumos un tādām iniciatīvām kā, piemēram, Eiropas Medijpratības nedēļa, kas pirmo reizi notika šī gada martā.

Visbeidzot, mūsdienu Eiropas audiovizuālās ainavas stūrakmens nemainīgi paliek kvalitatīva žurnālistika, kā arī mediju brīvība un daudzveidība. Komisijas priekšlikumos *Daudzgadu finanšu shēmas 2021.–2027. gadam* ietvaros programmām „Radošā Eiropa”un „Apvārsnis Eiropa” ir paredzēti atsevišķi resursi jaunu rīku izveidei tiešsaistes dezinformācijas apkarošanai, medijpratības veicināšanai, kā arī izpratnes veicināšanai par tādiem jautājumiem kā žurnālistikas standartu loma un lietotāju veidots saturs.

1. ***Pašā pirmajā Eiropas Parlamenta vēlēšanu dienā, kā ministri vērtē rīcību līdz šim ES līmenī, lai novērstu dezinformāciju un nodrošinātu kvalitatīvus medijus, ES pilsoņu interesēs?***

Latvija ir gandarīta, ka mūsu prezidentūras laikā izvirzītais jautājums par dezinformācijas problēmu ir starp prioritārajiem dienaskārtības jautājumiem. Atzinīgi novērtējam Komisijas un ES Ārējās darbības dienesta Rīcības plānu un Rīcības kodeksu cīņai pret dezinformāciju. Latvija uzskata, ka cīņu pret dezinformāciju nevar balstīt uz lielo platformu labo gribu un tehnoloģiskiem risinājumiem vien. Ir jāsaprot arī psiholoģiskā vide – kāpēc daļa sabiedrības ir gatava noticēt pretinieku naratīviem? Ir jāsaprot, kuras ietekmes kampaņas bijušas veiksmīgas, citiem vārdiem sakot, ir jāveic dezinformācijas mērķauditorijas analīze katrā dalībvalstī, lai lieki netērētu resursus cīņā pret kampaņām, kurām nav ietekmes.

Latvija uzskata, ka visām ES dalībvalstīm jāpauž lielāks atbalsts Austrumu Stratēģiskās komunikācijas operatīvās grupas (*East StratCom Task Force*) darbam.

Lai nodrošinātu daudzveidīgus un kvalitatīvus medijus, ir nepieciešams kvalitatīvs saturs. Tāpēc Latvija atzinīgi novērtē jaunajā programmā “Radošā Eiropa” paredzētos atbalsta pasākumus - audiovizuālo darbu ražošana ar pārrobežu konvertējamību, noteikti var veicināt savstarpēju saprašanos. Latvija ieteiktu pievērst lielāku uzmanību kvalitatīvas žurnālistikas veicināšanai. Šajā ziņā pozitīvu lomu varētu spēlēt valsts atbalsts vietējai mediju ekosistēmai, neatkarīgai žurnālistikai, žurnālistu stažēšanās programmām, žurnālistikas izcilības balvām, kā arī labvēlīga attieksme pret dalībvalstīm, kas cenšas risināt drukātās preses problēmas.

Latvija uzskata, ka ES līmenī būtu jāsekmē pasākumi par medijpratībā izglītojošu mācību nodrošināšanu pedagogiem, kas varētu tālāk medijpratībā izglītot skolēnus un sagatavot jaunos pilsoņus, kas prastu novērtēt uzticamus medijus un pārstāvētu nevis pārliecību, ka „nevar ticēt nevienam, es ziņas tāpēc nelasu”, bet zinātu, kur meklēt uzticamu, profesionālu žurnālistiku un būtu pilsoniski nevienaldzīgi pret sociālpolitiskajiem procesiem.

1. ***Kā būtu jānostiprina koordinēta pieeja starp dalībvalstīm un Eiropas institūcijām, lai risinātu pašreizējās problēmas? Vai Eiropas audiovizuālā politika būtu jānostiprina un, ja jā, tad uz ko būtu jākoncentrējas, lai atjaunotu ES pilsoņu uzticību medijiem?***

Latvija uzskata, ka problēmas risināšanai jāiesaista visas ieinteresētās puses (*multi-stakeholder approach*), tas ir, ES institūcijas, dalībvalstu valsts pārvalde, nozare un pilsoniskā sabiedrība. ES audiovizuālas politikas nostiprināšana ar stingrāku regulējumu vien neatrisinās problēmas un nevairos pilsoņu uzticību medijiem.

Pārskatītā Audiovizuālo mediju pakalpojumu direktīva paredz, ka dalībvalstis lojāli un ātri sadarbojas nolūkā panākt savstarpēji apmierinošu problēmu risinājumus. Pārrobežu translācijas kontekstā šī lojālā un ātrā sadarbība ir īpaši nepieciešama, lai novērstu dezinformācijas tālāku izplatīšanos.

Latvija atbalsta Eiropas Medijpratības nedēļas turpināšanu, bet Latvija aicina apsvērt iespēju padarīt Medijpratības nedēļu “pieejamāku” cilvēkiem – gan organizatoriem, gan potenciālajiem dalībniekiem. Latvija aicina Komisiju atpazīstamības veicināšanai un reģistrācijas vienkāršošanai izveidot īpašu ES Medijpratības nedēļas vietni un plānus izziņot jau laicīgi, lai pasākumu organizatori tos varētu ieplānot savā budžetā. Tāpat Latvijas aicina apdomāt, kā medijpratības nedēļā aktīvāk iesaistīt izglītības, mediju un radošo sektoru.

**5. Sadaļā “Citi jautājumi”** dalībvalstis tiks informētas par šādiem jautājumiem:

* **500. gadadiena kopš Fernāns Magelāns un Huans Elkano apbrauca apkārt pasaulei –** *Spānijas un Portugāles delegāciju sniegta informācija*

2019. gads iezīmē 500. gadadienu kopš Fernāns Magelāns uzsāka ceļojumu apkārt pasaulei, kuru trīs gadus vēlāk 1522. gadā viņa vietā pabeidza stūrmanis Huans Elkano. Šī ekspedīcija šķērsoja Atlantijas, Kluso un Indijas okeānus, kā arī tādu šodien zināmu teritoriju piekrastes kā - Brazīlija, Urugvaja, Argentīna, Čīle, Filipīnas, Indonēzija, *Cape Verde*, Bruneja, Austrumtimora, Ziemeļāfrika un Malaizija.

Šī ekspedīcija, ko varētu uzskatīt par pirmo lielo pagrieziena punktu mūsu planētas globalizācijā, sastāvēja no 239 vīriem no dažādām ES dalībvalstu teritorijām, kas šai piemiņas dienai piešķir Eiropas nozīmi.

Šis ceļojums veicināja arī milzīgus sasniegumus zinātnē, kultūrā un ekonomikā. Palīdzēja revolucionizēt jūras, hidrogrāfijas un kartogrāfijas zinātnes, kā arī sekmēja komunikāciju, transporta un tirdzniecības attīstību, atklājot vēl nezinājumus savienojumus un konfigurējot pasauli tādu, kādu mēs to zinām šodien.

Spānijas un Portugāles kultūras ministrijas informēs ES Padomi par plašo pasākumu programmu, lai atzīmētu šo gadadienu no 2019. līdz 2022. gada, aicinot visus aktīvi piedalīties. Līdzās citiem pasākumiem pasākumu programma iekļauj arī šādas aktivitātes: starptautiska konference, izstādes, audiovizuālie kopražojumi, akadēmiskās studijas, jūras sacensības u.c.

**Latvijas pieņem zināšanai Spānijas un Portugāles delegāciju sniegto informāciju.**

* **Eiropas kultūras galvaspilsēta 2023. gadā –** *Ungārijas delegācijas sniegta informācija*

Pēc atklāta konkursa saskaņā ar lēmumu Nr.445/2014/ES Eiropas kultūras galvaspilsētas statusu 2023. gadā ieguva Ungārijas pilsēta Vesprēma (*Veszprém*). Kopš atlases brīža pilsēta, kas iegūst Eiropas kultūras galvaspilsētas titulu, saņem ievērojamu starptautisko uzmanību, kas ilgst arī pēc konkrētā gada. Attiecīgā pilsēta ir atbildīga, lai saglabātu Eiropas kultūras galvaspilsētas zīmola reputāciju iepriekšējo un nākotnes pilsētu vārdā, kā arī ES institūciju un institūciju vārdā, jo tā ir ES līmeņa iniciatīva.

Vesprēma ir viena no vecākajām pilsētām Ungārijā. Vesprēma un Balatona ezera reģions centīsies īstenot iekļaujošu rīcības plānu, kas koncentrēsies uz kultūras kopienu veidošanu un ilgtspējīgu kultūras operatoru tīkla izveidi. Kultūras stratēģijas mērķis ir atstāt spēcīgu un ilgstošu mantojumu, kas izcels Eiropas kultūru daudzveidību un kopīgos elementus, nodrošinot arī plašāku pieeju kultūrai.

Lai gan ES Padome nav iesaistīta Eiropas kultūras galvaspilsētu oficiālā noteikšanā, Ungārijas delegācija iepazīstinās ministrus ar Vesprēmas pilsētas izstrādāto konceptu un programmu Eiropas kultūras galvaspilsētas gadam.

 **Latvijas pieņem zināšanai Ungārijas delegācijas sniegto informāciju.**

* **Nākamās prezidentūras darba programma** – *Somijas delegācijas sniegta informācija*

Somijas delegācija iepazīstinās ar savas prezidentūras ES Padomē prioritātēm kultūras un audiovizuālās politikas jomās no 2019. gada 1. jūlija līdz 31. decembrim. Rudenī Somijas prezidentūra uzsāks trialoga sarunas ar Eiropas Parlamentu par jauno programmu “Radošā Eiropa”. Audiovizuālajā jomā Somijas prezidentūras galvenā tēma būs Eiropas audiovizuālās nozares konkurētspējas uzlabošana, kas plašāk tiks apskatīta konferencē 10. un 11. septembrī. Savukārt kultūras sadaļā vadošā tēma būs kultūras ieguldījums ANO Ilgtspējīgas attīstības mērķu sasniegšanā, par ko plānots rīkot konferenci 9. un 10. jūlijā un izstrādāt Padomes secinājumus.

**Latvija pieņems zināšanai Somijas delegācijas sniegto informāciju**.

**II Latvijas nacionālās pozīcijas**

Latvijas nacionālās pozīcijas ir saskaņotas ar Ārlietu ministriju, Izglītības un zinātnes ministriju, Nacionālo kino centru un sociālajiem partneriem.

Latvijas nacionālajām pozīcijām ir atbalstošs raksturs, un to apraksts pieejams ziņojuma pielikumā pievienotajās pozīcijās par attiecīgo darba kārtības jautājumu.

**III Kultūras ministrijas delegācija:**

Delegācijas vadītāja: **Dace Melbārde**, kultūras ministre.

Delegācijas dalībnieki:

**Alise Balode**, COREPER I vēstniece, Latvijas Republikas pastāvīgā pārstāvja ES vietniece;

**Salvis Draviņš**, Latvijas Republikas Pastāvīgās pārstāvniecības ES trešais sekretārs, Mertens.

**Zane Vāgnere**, Kultūras ministrijas valsts sekretāra vietniece starptautisko lietu, integrācijas un mediju jautājumos;

**Anete Kurzemniece**, Kultūras ministrijas nozares padomniece Latvijas Republikas Pastāvīgajā pārstāvniecībā ES;

**Andris Mellakauls**,Kultūras ministrijas Sabiedrības integrācijas departamenta Informatīvās vides integrācijas nodaļas vadītājs.

Kultūras ministra p.i

labklājības ministre R. Petraviča

Vīza: Valsts sekretāra p.i. B. Zakevica

1. <https://eeas.europa.eu/sites/eeas/files/action_plan_against_disinformation.pdf> [↑](#footnote-ref-1)
2. <https://ec.europa.eu/digital-single-market/en/news/code-practice-disinformation> [↑](#footnote-ref-2)
3. <https://eur-lex.europa.eu/legal-content/EN/TXT/PDF/?uri=CELEX:52018DC0236&from=EN> [↑](#footnote-ref-3)
4. <https://eur-lex.europa.eu/legal-content/EN/TXT/PDF/?uri=CELEX:32018L1808&from=EN> [↑](#footnote-ref-4)